নাগা জাতীয়তাবাদ

নাগা জাতীয়তাবাদ হল ভারতের (প্রধানত নাগাল্যান্ড ও পার্শ্ববর্তী অঞ্চলে) এবং মিয়ানমারের নাগা জাতির আত্মনিয়ন্ত্রণের অধিকার ও নাগা সংস্কৃতির প্রসারের পৃষ্ঠপোষকতাকারী একটি মতাদর্শ।

জাতীয়তাবাদী পরিচয় গঠন 

কিছু নাগা গোষ্ঠী একটি স্বতন্ত্র জাতিসত্তা হিসেবে তাদের জাতিগত উৎপত্তি সম্পর্কে একটি অভিন্ন বিশ্বাস পোষণ করে; এই গোষ্ঠীগুলির মধ্যে রয়েছে অঙ্গামি, সুমি, রেংমা, লোথা, জেমে, লিয়াংমেই এবং রোংমেই। এই বিশ্বাস অনুযায়ী, নাগাদের পূর্বপুরুষরা মাখেল নামক স্থানে (যা বর্তমান মণিপুরের মাও গ্রামের মাখেল হিসেবে চিহ্নিত, এবং বিকল্পমতে, বর্তমান মায়ানমারের চিন্দুইন নদীর কাছে অবস্থিত বলে মনে করা হয়) একসাথে সম্প্রীতির সাথে বসবাস করতেন। তাদের জনসংখ্যা বৃদ্ধি পাওয়ায়, তারা মাখেল ত্যাগ করে বিভক্ত হয়ে বাইরে ছড়িয়ে পড়ার সিদ্ধান্ত নেয়। হেরাকা ধর্মমতে, নাগা জনগণ শপথ গ্রহণ করে যে তারা পুনরায় একত্রিত হবে এবং একটি একক রাজ্য প্রতিষ্ঠা করে বসবাস করবে।"

তবে, যখন ব্রিটিশরা ভারতে আসে, তখন বিভিন্ন নাগা জানগোষ্ঠীর 
মধ্যে কোন সার্বজনীন জাতীয় পরিচয় বিদ্যমান ছিল না। "নাগা" শব্দটি একটি অস্পষ্টভাবে সংজ্ঞায়িত বহিরাগত বা বহির্নাম ছিল, যা বর্তমান নাগাল্যান্ড এবং এর পার্শ্ববর্তী অঞ্চলের বিভিন্ন জাতিগোষ্ঠীকে বোঝাত। বিভিন্ন জাতিগোষ্ঠীর লোকেরা পরস্পর দুর্বোধ্য ভাষায় কথা বলত, তারা অবিচ্ছেদ্যভাবে আন্তঃসম্পর্কিত হলেও তাদের স্বতন্ত্র স্বতন্ত্র সংস্কৃতি ছিল। প্রতিটি নাগা গ্রাম জাতিগত প্রবীণদের দ্বারা শাসিত একেকটি সার্বভৌম রাষ্ট্র ছিল।

নাগা জাতিগোষ্ঠীর মধ্যে গোষ্ঠীগত অন্তর্দ্বন্দ্ব, যুদ্ধ ও নরমুণ্ড শিকারের অভিযান ছিল সাধারণ ঘটনা। ব্রিটিশরা বেশ কিছু নাগা অঞ্চল দখল করে একত্রিত করে আসামের অধীনে নাগা পার্বত্য জেলা গঠন করে। ব্রিটিশ শাসনামলে, মাইলস ব্রনসন ও এডউইন ডব্লিউ ক্লার্কের মতো ধর্মপ্রচারকগণ এই অঞ্চলে খ্রিস্টধর্মের প্রচার করেন, যা স্থানীয় সমাজের সামাজিক ও রাজনৈতিক কাঠামোকে ব্যাপকভাবে পরিবর্তন করে। অভিন্ন খ্রিস্টান পরিচয় বিভিন্ন নাগা জাতিগোষ্ঠীর মধ্যে শান্তি ও ঐক্য প্রতিষ্ঠায় সহায়ক ভূমিকা পালন করে। আন্তঃজাতিগত যোগাযোগের জন্য নাগামি একটি সংযোগকারী ভাষা হিসেবে বিকশিত হয়ে ওঠে।

নাগা ক্লাব 
কুকি বিদ্রোহ (১৯১৭–১৯) এবং প্রথম বিশ্বযুদ্ধের (১৯১৪–১৮) সময়, ব্রিটিশ সরকার নাগা জাতিগোষ্ঠী থেকে বহু শ্রমিক ও কুলি নিয়োগ করে। শ্রমিক বাহিনীর অংশ হিসেবে, প্রায় ২০০০ নাগাকে ফ্রান্সে পাঠানো হয়েছিল, যেখানে অন্যান্য ব্রিটিশ-ভারতীয় সৈন্যদের থেকে নিজেদের ভিন্ন মনে করায় তাদের মধ্যে একাত্মতার চেতনা গড়ে ওঠে। তারা সম্মত হয় যে, তাদের মাতৃভূমিতে ফিরে আসার পর, তারা বিভিন্ন নাগা জাতিগোষ্ঠীর মধ্যে ঐক্য ও বন্ধুত্বের জন্য কাজ করবে। এই নাগারা, ব্রিটিশ কর্মকর্তাদের সাথে মিলে, ১৯১৮ সালে নাগা ক্লাব প্রতিষ্ঠা করে। নাগা শ্রমিক বাহিনীর সদস্য ছাড়াও এর নেতৃত্বে ছিলেন গ্রামের প্রবীণ, দোভাষী, শিক্ষক, সরকারি কর্মচারী, যাজক ও শিক্ষিত ব্যক্তিগণ। এর দুটি শাখা ছিল, একটি কোহিমায় ও অন্যটি মোককচুংয়ে।

এই ক্লাবটি নাগা জাতীয়তাবাদী আন্দোলনের আর্থ-সামাজিক ভিত্তি প্রদান করেছিল। ১৯২৯ সালে, ক্লাবটি সাইমন কমিশনের কাছে একটি স্মারকলিপি জমা দেয়, যেখানে অনুরোধ করা হয় যে ব্রিটিশদের ভারত ত্যাগের পর নাগাদের আত্ম-নিয়ন্ত্রণের অধিকার দেওয়া উচিত।

হেরাকা আন্দোলন 
হেরাকা ছিল হাইপোউ জাদোনাং ও তাঁর উত্তরসূরী রানি গাইদিনলিউ কর্তৃক পরিচালিত একটি ধর্মীয় আন্দোলন, এটি ১৯২৯ থেকে ১৯৩৩ সাল পর্যন্ত চলে এবং এই আন্দোলনের লক্ষ্য ছিল নাগা জাতির জন্য তাদের কিংবদন্তি রাজ্য প্রতিষ্ঠা করা। এই দুজন প্রধানত জেলিয়াংগ্রং (জেমে, লিয়াংমেই ও রংমেই সহ ইনপুই-কাবুই) নাগাদের মধ্যে ধর্মীয় জাতীয়তাবাদের অনুভূতি তৈরি করার উদ্দেশ্যে কাজ করেছিলেন। তারা ব্রিটিশদের বিরুদ্ধে স্বাধীনতা সংগ্রাম শুরু করে এবং বিভিন্ন জাতিগোষ্ঠীর মধ্যে সংহতি ও ঐক্য প্রতিষ্ঠার চেষ্টা করেছিলেন। তবে, খ্রিস্টান ধর্মান্তরিত নাগা এবং কুকিদের প্রতি এর বিরূপ মনোভাবের কারণে এই আন্দোলন তিনটি জেলিয়াংগ্রং সম্প্রদায়ের বাইরে তেমন ব্যাপকতা লাভ করেনি। এই আন্দোলন ব্রিটিশদের বিরুদ্ধে একটি রাজনৈতিক বিদ্রোহেও পরিণত হয়েছিল, যার ফলে সরকার এর উপর দমননীতি চালায়।

নাগা জাতীয় পরিষদ 

১৯৪৫ সালে, নাগা পার্বত্য জেলার ডেপুটি কমিশনার সি আর পাউসি বিভিন্ন নাগা গোষ্ঠীর একটি মঞ্চ হিসেবে নাগা পার্বত্য জেলা উপজাতি পরিষদ প্রতিষ্ঠা করেন। এই সংস্থাটি নাগা ক্লাবের স্থলাভিষিক্ত হয় এবং এক বছর পর নাগা জাতীয় পরিষদ (এনএনসি) নামক একটি রাজনৈতিক সংগঠনে পরিণত হয়। প্রথমদিকে, এনএনসি ভারত সংঘের অধীনে স্বায়ত্তশাসন এবং একটি পৃথক নির্বাচকমণ্ডলীর দাবি জানিয়েছিল। পরবর্তীতে, নাগা জাতীয় পরিষদের অঙ্গামি জাপু ফিজোর নেতৃত্বে নাগা জাতীয়তাবাদ একটি বিচ্ছিন্নতাবাদী আন্দোলনের রূপ ধারণ করতে শুরু করে। নাগা পার্বত্য জেলা ছিল ঔপনিবেশিক সীমান্ত প্রদেশ আসামের একটি ক্ষুদ্র অংশ, যা বর্তমান অরুণাচল প্রদেশ, আসাম, মেঘালয়, নাগাল্যান্ড ও মিজোরাম রাজ্য নিয়ে গঠিত; তবে তৎকালীন জাতীয়তাবাদীরা বৃহত্তর নাগাভূমির কল্পনা করত, যার মধ্যে অরুণাচল প্রদেশ, আসাম, মণিপুর এবং বার্মার (বর্তমান মায়ানমার) সীমান্তের ওপাশের ভূখণ্ডও অন্তর্ভুক্ত ছিল। 

ভারতের স্বাধীনতা লাভের ঠিক আগের দিন, ১৯৪৭ সালের ১৪ই আগস্ট এনএনসি ব্রিটেনের কাছ থেকে স্বাধীনতা ঘোষণা করে। এই প্রতীকী পদক্ষেপ নাগা জাতীয়তাবাদের জন্য একটি গুরুত্বপূর্ণ মুহূর্ত ছিল, কারণ এটি ভারতের প্রথম অভ্যন্তরীণ সংঘাতের সূত্রপাত ঘটায়। এনএনসি তাদের অঞ্চলে একটি পৃথক সরকার গঠন করে এবং ১৯৫২ সালের নির্বাচন সফলভাবে বয়কট করে, দাবি করে যে একটি সার্বভৌম রাষ্ট্রের প্রতি নাগা সমর্থন ছিল সর্বসম্মত। ফিজো ও অন্যান্য নেতাদের মধ্যে মতপার্থক্যের কারণে এনএনসি দুর্বল হয়ে পড়ে এবং ফিজো ১৯৫৬ সালের জানুয়ারিতে এনএনসি সচিব টি. সাখরিকে হত্যা করে।

আসাম পুলিশের একটি ফাঁস হওয়া অভ্যন্তরীণ নথিতে বিদ্রোহ দমনের জন্য সরকারের কৌশল সম্পর্কে বিস্তারিতভাবে উল্লেখ রয়েছে। আসাম পুলিশের কৌশল ছিল প্রতিটি গ্রামকে বিচ্ছিন্ন করা, বাসিন্দাদের একটি মাঝামাঝি স্থানে ডেকে আনা এবং "শত্রুদের" চিহ্নিত ও গ্রেপ্তার করার জন্য তাদের তল্লাশি নেওয়া। "শত্রুদের" গ্রেপ্তার করাই ছিল প্রধান লক্ষ্য। গোপন আস্তানা ও শিবিরগুলি ধ্বংস করা এবং বিদ্রোহীদের আশ্রয় দেওয়া পরিচিত গ্রামগুলিতে পুঙ্খানুপুঙ্খভাবে তল্লাশি চালানো হতো।

এই ফাঁস হওয়া গোপন নথিতে স্পষ্টভাবে বলা হয়েছে যে কোন পুলিশকর্মীকে লুটপাট, ধর্ষণ বা বাসিন্দাদের উপর অত্যাচার করতে দেখলে তার বিরুদ্ধে "কঠোর শাস্তিমূলক ব্যবস্থা" গ্রহণ হবে। তবে, সরজমিনের প্রতিবেদন অনুযায়ী এই সমস্ত কাজই ছিল সাধারণ ঘটনা। মোককচুং গ্রাম ১৯৫৪ থেকে ১৯৬৪ সালের মধ্যে ভারতীয় সরকার কর্তৃক গ্রামের উপর হওয়া প্রতিটি অত্যাচারের ঘটনা নথিভুক্ত করে একটি গ্রামের দিনপঞ্জি তৈরি করেছিল। মানবাধিকার লঙ্ঘনের স্পষ্ট চিত্র, ঘটনার তারিখ এবং জড়িত সকলের নাম ও বয়স সহ বিস্তারিতভাবে বর্ণনা করা হয়েছে। ধর্ষণ, অত্যাচার, নির্যাতন ও বাড়িঘর ভেঙে ফেলার কথা বলা হয়েছে। জাতীয়তাবাদীদের বুকে ভারি পাথর চাপা দেওয়া হত, তাদের চোখে মরিচ ও টক জিনিস ঢেলে দেওয়া হত এবং লোক দেখানোর জন্য তাদের কড়িকাঠ থেকে ঝুলিয়ে রাখা হত।

নাগা জাতীয় পরিষদ থেকে আরও কট্টরপন্থী দল ভেঙে বেরিয়ে এসেছে, যাদের মধ্যে নাগাল্যান্ড জাতীয়তাবাদী সমাজতান্ত্রিক পরিষদ (এনএসসিএন) অন্যতম। এনএসসিএন ভারতের বিরুদ্ধে এই লড়াইকে শুধু জাতিগত সংঘাতের নিরিখে দেখেনি, বরং এটিকে একটি বৃহত্তর শ্রেণী সংগ্রামের অংশ হিসেবে ব্যাখ্যা করেছে। এনএসসিএন মাওবাদের ভাবধারায় প্রভাবিত ছিল এবং ভারতের বৃহত্তর রাষ্ট্র কর্তৃক নাগা জনগণের উপর নিজস্ব কর্তৃত্ব চাপিয়ে দেওয়ার বিরোধ নিরসনের জন্য লাগাতার সশস্ত্র সংঘাতের পক্ষে ছিল। সংগঠনটি একটি মাওবাদী সংগঠন হলেও, তাদের পরিকল্পিত নাগা রাষ্ট্রে খ্রিস্টধর্মকে তারা রাষ্ট্রধর্ম হিসেবে ঘোষণা করেছিল। এটি একটি প্রকৃষ্ট উদাহরণ যে নাগা জাতির মধ্যে খ্রিস্ট ধর্ম কতটা গুরুত্বপূর্ণ প্রতীকে পরিণত হয়েছিল। এনএসসিএন-এর কাছে, যিশুর দরিদ্র ও সাম্যবাদ সম্পর্কিত প্রতিষ্ঠানবিরোধী শিক্ষায় গভীর সমাজতান্ত্রিক নীতি খুঁজে পাওয়ায় মাও-এর নিরীশ্বরবাদী তত্ত্বের পাশাপাশি খ্রিস্ট ধর্মকে সমর্থন করাকে স্ববিরোধী মনে করেনি। 

নাগাল্যান্ড জাতীয়তাবাদী সমাজতান্ত্রিক পরিষদ (এনএসসিএন) নাগা জাতীয় পরিষদের থেকে পৃথক রেখেছিল ছিল এবং নব্বইয়ের দশকে প্রতিটি গোষ্ঠীর সাথে আলাদাভাবে যুদ্ধবিরতি চুক্তি আলোচনা করতে হয়েছিল। ২০১৫ সালে, প্রধানমন্ত্রী নরেন্দ্র মোদি নাগাল্যান্ডে পূর্বের সক্রিয় বিদ্রোহীদের সাথে একটি শান্তি চুক্তিতে সম্মত হন।

নাগাল্যান্ড রাজ্য গঠন 

বেশ কয়েকটি সশস্ত্র সংঘাত ও শান্তি মিশনের পর, ভারত সরকার নাগা পার্বত্য তুয়েনসাং এলাকা (NHTA) নামে একটি অধিক মাত্রার স্বায়ত্তশাসনযুক্ত কেন্দ্রশাসিত অঞ্চল তৈরি করতে রাজি হয়। আরও প্রতিবাদ, সহিংসতা ও কূটনৈতিক আলোচনার পর, সরকার নাগাল্যান্ডকে ভারত সংঘের মধ্যে একটি পূর্ণাঙ্গ রাজ্যের স্বীকৃতি প্রদান করে। সেই থেকে, নাগা জাতীয়তাবাদ ভারতীয় জাতীয়তাবাদের সাথে সহাবস্থান করে আসছে। ২০১৪ সালের ভারতীয় সাধারণ নির্বাচনে নাগাল্যান্ডে ৮৭%-এর বেশি ভোট পড়েছিল, যা ছিল ভারতের মধ্যে সর্বোচ্চ ভোটার উপস্থিতি। ভারতীয় কর্তৃপক্ষ এটিকে ভারতের গণতন্ত্রের প্রতি নাগা জাতির আস্থার নিদর্শন হিসেবে বিবেচনা করে।

আরও দেখুন 
নাগাল্যান্ড
নাগা দ্বন্দ্ব
নাগা জাতীয় পরিষদ
নটবর ঠক্কর
ত্রিপুরি জাতীয়তাবাদ
ভারতের বিচ্ছিন্নতাবাদী আন্দোলন

তথ্যসূত্র 

 
আদিবাসী জাতীয়তাবাদ